**Մարգարետ Հաննա Օլլի** (անգլ.՝ Margaret Gay, հունիսի 24, 1923(1923-06-24), Լիսմոր - հուլիսի 26, 2011(2011-07-26), Paddington, Municipality of Woollahra), ավստրալիացի նկարիչ։ Ավստրալիայի շքանշանի ասպետ։

Կենսագրություն
--------------

Մարգարետ Օլլին ծնվել է 1923 թվականի հունիսի 24-ին, Նոր Հարավային Ուելս նահանգի Լիսմոր քաղաքում, Ջոզեֆ Օլլինի (*Joseph Olley*) և Գրեյսի (*Grace*, ծննդյամբ` *Temperley*) ընտանիքում։ Նա երեք երեխաներից մեծն էր։ Օլլիների ընտանիքը 1925 թվականին տեղափոխվել է Քվինսլենդի հյուսիսում գտնվող Տուլլի քաղաք, որտեղ նրանք հիմնել են շաքարեղեգի պլանտացիա։ 1929 թվականին աղջիկը մնացել է Թաունսվիլի *St Anne* գիշերօթիկ դպրոցում, իսկ 1931 թվականին կրկին վերադարձել է Նոր Հարավային Ուելս։ Այնուհետև, 1935 թվականին ընտանիքը ժամանակավորապես տեղափոխվել է Բրիսբեն, որտեղ Մարգարետը սովորել է *Somerville House* աղջիկների գիշերօթիկ հաստատությունում։ Նա այնքան կենտրոնացած է եղել արվեստի վրա, որ բաց է թողել ֆրանսերենի մեկ դաս՝ նկարիչ-մանկավարժ Քերոլայն Բարքերի արվեստի դասին կրկին մասնակցելու համար։

1941 թվականին Մարգարետը սովորել է Բրիսբենի Կենտրոնական տեխնիկական քոլեջում, իսկ 1943 թվականին տեղափոխվել է Սիդնեյ՝ արվեստի գծով ուսումը շարունակելու Արևելքի Սիդնեյի տեխնիկական քոլեջում (այժմ՝ Արվեստի ազգային դպրոց), որն ավարտել է 1945 թվականին գերազանցությամբ և սկսել է իր մասնագիտական գործունեությունը։ Սիդնեյում նա ընկերացել է այնպիսի նկարիչների հետ, ինչպիսիք են Ռասսել Դրայսդեյլը, Սիդնեյ Նոլանը և Ուիլյամ Դոբելը։ 1949 թվականին Օլլին մեկնել է Եվրոպա, այնուհետև այցելելել Միացյալ Նահանգներ, Պապուա Նոր Գվինեա, Հնդկաստան, Թուրքիա և Կամբոջա։ Եվրոպայում առաջին անգամ գտնվելու ընթացքում նա սովորել է Փարիզի Գրանդ Շոմեր ակադեմիայում և մնացել է Փարիզում մինչև 1953 թվականը։ Այդ տարի մահացել է նրա հայրը, և նա վերադարձել է Բրիսբեն` մոր հետ ապրելու համար։

Մարգարետ Օլլին և Սեմ Հյուզը *French Painting Today* ցուցահանդեսի ժամանակ, 1953 թվական
Օլլիի տունը Պադդինգտոնում, 2016 թվական
1965 թվականին Մարգարետ Օլլին Պադդինգտոնում գնել է սանդղավանդ ունեցող մի տուն, որտեղ ապրել և աշխատել է մինչև իր կյանքի վերջը։ 1970-ականների սկսած նա հարաբերություններ է հաստատել արվեստի դիլերների և թատրոնի ռեժիսոր Սեմ Հյուզի (*Sam Hughes*) հետ, որին նա նկարագրել է որպես իր կյանքի սերը։ 1980 թվականին մոր տունը հրդեհվել է՝ ոչնչացնելով Օլլիի շատ գործեր, շուտով մահացել է մայրը, իսկ 1982 թվականին Սեմ Հյուզը։ Օգտագործելով իր անունն ու հեղինակությունը` Մարգարետ Օլլին նվիրվել է բարեգործությանը՝ 1990 թվականին հիմնելով իր անունով *Art Margaret Hannah Olley Art Trust* հիմնադրամը, որը հիմնականում աջակցում է տարածաշրջանային պատկերասրահներին։ 2006 թվականի հուլիսի 13-ին նկարիչը հիանալի նվեր է արել Նոր Հարավային Ուելսի պատկերասրահին։ Նրա նվիրատվության մեջ ներառված էր ավելի քան 130 աշխատանք՝ մոտ 7 միլիոն դոլար արժողությամբ։ Նվիրաբերված նկարների շարքում են Պաբլո Պիկասոյի, Պոլ Սեզանի և Պիեռ Բոնարի գործերը։ 1997 թվականին նա նշանակվում է հիմնադրամի ցմահ կառավարիչ։

Մարգարետ Օլլին մահացել է 2011 թվականի հուլիսի 26-ին, Նոր Հարավային Ուելսի Պադդինգտոն քաղաքում։ Թաղման վայրն անհայտ է։ Մարգարետ Օլին երբեք ամուսնացած չի եղել և երեխաներ չի ունեցել։ 2014 թվականի հուլիսին Պադդինգտոնում գտնվող նրա տունը վաճառվել է երեք միլիոն դոլարով։

Ստեղծագործություն և ժառանգություն
---------------------------------

Նկարչի աշխատանքները կենտրոնացած էին նատյուրմորտի վրա։ Նրա աշխատանքները դարձել են ավելի քան իննսուն անհատական ցուցահանդեսների առարկա։ 1997 թվականին Նոր Հարավային Ուելսի արվեստի պատկերասրահը կազմակերպել է նրա ստեղծագործությունների խոշոր հետահայաց ցուցադրություն։ Նկարչի 27 կտավները, որոնք նա նկարել է իր մահվանից առաջ, ցուցադրվում են *Sotheby's Australia-ում Woollahra* քաղաքում` «*The Inner Sanctum of Margaret Olley*» խորագրով ցուցահանդեսում, որը կայացել է 2012 թվականի մարտի 2-ին։ Իր աշխատանքների վերջին ավարտական շտկումները նա կատարել է մահից մեկ օր առաջ։

1947 թվականին Մարգարետ Օլիին առաջին անգամ արժանացել է *Mosman Art Prize*-ի՝ *New England Landscape*-ի աշխատանքի համար։ Այնուհետև նա երկու անգամ արժանացել է *Archibald Prize* մրցանակի, առաջին անգամ` 1948 թվականին Ուիլյամ Դոբելի հետ, երկրորդ անգամ՝ 2011 թվականին՝ Բեն Կվիլտի հետ։

Ինքը՝ Մարգարետ Օլլին, դարձել է նկարիչ-ընկերներից շատերի կտավների առարկա, այդ թվում՝ Ռասսել Դրիսդեյլի և Դանիել Բերգստրեմի։ Նա պարգևատրվել է Ավստրալիայի մրցանակներով, մասնավորապես՝ դարձել է Ավստրալիայի շքանշանի ասպետ (1991) և Ավստրալիայի շքանշանի կոմպանիոն (2006)։ 2006 թվականին նրան շնորհվել է կերպարվեստի պատվավոր դոկտորի աստիճան` Նյուքասլի համալսարանի կողմից։ 1997 թվականին նա ստացել է Ավստրալիայի ազգային գանձի (*Australian National Treasure*) կարգավիճակ։

Կետրին Հանթերի «*Margaret Olley - A Life in Paint*» վավերագրական ֆիլմը պատմում է Մարգարետ Օլլիի վերջին ստեղծագործությունների մասին, որը նկարվել է նրա կյանքի վերջին 18 ամիսների ընթացքում։

Ծանոթագրություններ
------------------

1. 1 2  RKDartists (նիդերլ.)
2. 1 2 3 4  *Bell P.* Olley, Margaret // *Grove Art Online* / J. Turner — [Oxford, England], Houndmills, Basingstoke, England, New York: OUP, 2018. — ISBN 978-1-884446-05-4 — doi:10.1093/GAO/9781884446054.ARTICLE.T097838
3. 1 2  *Delarge J.* Le Delarge (ֆր.) — Paris: Gründ, Jean-Pierre Delarge, 2001. — ISBN 978-2-7000-3055-6
4. 1 2
5. 1 2  Margaret Hannah Olley (նիդերլ.)
6. ↑
7. ↑  Cooke Glenn R. (2007)։ «Barker, Caroline (1894–1988)»։ *Australian Dictionary of Biography*։ Արխիվացված է օրիգինալից 2018 թ․ մարտի 11-ին։ Վերցված է 2018 թ․ մարտի 11
8. ↑  A colourful life, celebrated frame by frame
9. ↑  Kruger, P. 13 July 2006. Margaret Olley donates important collection to Art Gallery of NSW Archived 18 July 2006 at the Wayback Machine. ABC News
10. ↑  Margaret Olley obituary
11. ↑  Margaret Olley
12. ↑  «48 Duxford Street, Paddington NSW, Australia - Property Sold Prices»։ *house.ksou.cn*։ Արխիվացված է օրիգինալից 2018 թ․ օգոստոսի 10-ին։ Վերցված է 2018 թ․ օգոստոսի 10
13. ↑  Barrett Rosanne (2009 թ․ ապրիլի 24)։ «Australian Artist Margaret Olley Talks About Giving Back»։ Wall Street Journal Asia։ Վերցված է 2014 թ․ հուլիսի 14
14. ↑  Dobell William (1948)։ «Margaret Olley»։ *AGNSW collection record*։ Art Gallery of New South Wales։ Արխիվացված է օրիգինալից 2016 թ․ հունիսի 3-ին։ Վերցված է 2016 թ․ մայիսի 10
15. ↑  «Archibald Prize»։ *AGNSW prize record*։ Art Gallery of New South Wales։ 2011։ Արխիվացված է օրիգինալից 2016 թ․ մայիսի 6-ին։ Վերցված է 2016 թ․ մայիսի 10
16. ↑  2006. Honorary degrees Archived 8 November 2011 at the Wayback Machine. The University of Newcastle, Australia
17. ↑  «Margaret Olley: A Life In Paint»։ ABC TV։ 2012 թ․ հուլիսի 22

Գրականություն
-------------

* *Meg Stewart*. Olley. Far from a Still Life. Random House Australia, 2012, ISBN 1-74275-585-2, 625 S.
* *Meg Stewart*, *Kezia Geddes*. Margaret Olley. Interiors and Still Lifes. Lismore Regional Gallery, 2006, ISBN 0-95793-123-9, 76 S.

Արտաքին հղումներ
----------------

* Margaret Hannah Olley (1923-2011)
* Biography : Margaret Olley
* Home is where your story begins…(չաշխատող հղում)

|  |  |  |  |  |  |  |  |
| --- | --- | --- | --- | --- | --- | --- | --- |
| 

|  |  |
| --- | --- |
|  ⛭   Թեմատիկ կայքեր | RKDartists · Find A Grave · WikiTree |
|  |
| 

|  Չափորոշչային վերահսկողություն |
| --- |
|  |
| CONOR: 50356067 · GND: 11902733X · ISNI: 0000000078617474 · LCCN: n92119299 · NLA: 35693939 · SUDOC: 242903541 · VIAF: 96597051 · ULAN: 500124023 · WorldCat VIAF: 96597051 |

 |

 |